Transnet se appèlaansoek verwerpDie Transnet-pensioenarisse het op 24 April 2014 na die Uniegebou in Pretoria opgeruk om ‘n beswaarskrif aan pres. Jacob Zuma te oorhandig oor die skandalige lewensomstandighede van die pensioenarisse Foto: VF Plus “Regter [Ephraim] Makgoba het dit duidelik gestel dat daar volgens hom geen gronde is vir ŉ appèl nie en het dit bevestig deur kostes teen Transnet en die pensioenfonds toe te staan,” het Anton Alberts, woordvoerder van die VF Plus, in ŉ verklaring, gesê. Transnet het aansoek gedoem om verlof tot appèl teen die uitspraak in Julie wat ten gunste van die pensioenarisse was. Regter Makgoba het in die hooggeregshof in Pretoria ŉ bevel uitgereik waarvolgens Johan Pretorius en Johan Kruger namens Transnet se 62 000 verarmde pensioentrekkers ŉ klasaksie kan instel, in ŉ poging om nagenoeg R80 miljard se bates en belange te verhaal. Alberts het gesê die VF Plus sal Dipuo Peters, minister van vervoer, in die parlement vra of Transnet bereid sal wees om te skik in die saak. “Die VF Plus is verheug oor die aankondiging dat die Transnet-pensioenarisse nog ‘n rondte in die hof gewen het in hul stryd om waardige pensioen voordele te ontvang.” Mbonisi Sigonyela, woordvoerder van Transnet, het gesê hulle neem kennis van die hof se besluit. “Ons sal kommentaar lewer nadat ons die uitspraak bestudeer het.”